b'\n_START_ARTICLE_\nMelk\xc3\xb8ya\n_START_SECTION_\nForhistorie\n_START_PARAGRAPH_\nP\xc3\xa5 Melk\xc3\xb8ya var det tidligere registrert en rekke kulturminner som etter Lov om kulturminner var automatisk fredete. Disse ble i forbindelse med Statoils utbygging frigitt etter dispensasjonss\xc3\xb8knad, og Melk\xc3\xb8yprosjektet i regi av Troms\xc3\xb8 Museum-Universitetsmuseet ble satt i gang. Arkeologiske unders\xc3\xb8kelser ble foretatt i 2001 og 2002, mens selve prosjektet avsluttes i 2007. _NEWLINE_Funnene viser at Melk\xc3\xb8ya f\xc3\xb8rst ble bosatt i tidlig eldre steinalder, for rundt 11 000 \xc3\xa5r siden. Rester av steinredskaper og tilvirking av disse viser at dette var jegere som avla \xc3\xb8ya kortvarige bes\xc3\xb8k. Fra yngre steinalder (ca. 4500 f.Kr.) viser funn av tufter, ildsteder, kokegroper, graver og andre anlegg viser at bosettingene ble mer omfattende og var av lengre varighet. _NEWLINE_I tidlig metalltid (fra ca. 2000 f.Kr.) ble bosettingene igjen mer kortvarige. Fra denne perioden er det ikke funnet hustufter, men b\xc3\xa5lrester, nevermatter, keramikk, og mange pilespisser viser at \xc3\xb8ya fortsatt var aktivt i bruk. Fra perioden etter 500 f.Kr. er funnmengden mindre. Det er imidlertid dokumentert groper som ble brukt som ovner for utvinning av fett fra sj\xc3\xb8pattedyr som dateres til ca. 400 e.Kr. Redskapene og plasseringen av bosettingene viser at marine ressurser var viktige for menneskene p\xc3\xa5 Melk\xc3\xb8ya gjennom hele bosettingsperioden.  _NEWLINE_Av funn av mer sjelden art er 10 ravperler som ble fraktet til Nord-Norge fra Baltikum. Disse ble lagt i jorda for 6 000 \xc3\xa5r siden, sannsynligvis som gravgaver. Ogs\xc3\xa5 organisk materiale som normalt sjeldent er bevart ble funnet, blant annet en 3 500 \xc3\xa5r gammel klump av bj\xc3\xb8rketj\xc3\xa6re som hadde tyggemerker fra et 6-15 \xc3\xa5r gammelt barn, en neverbeholder sydd med nesletr\xc3\xa5d, og pilespisser med bevart skjeftingslim av tj\xc3\xa6re.\n_START_SECTION_\nNyere historie\n_START_PARAGRAPH_\nI 1855 ble Melk\xc3\xb8ya f\xc3\xb8rst skilt ut som egen eiendom. Skriftlige kilder viser at f\xc3\xb8r denne tid var Melk\xc3\xb8ya en del av g\xc3\xa5rden Melk\xc3\xb8ysund, som f\xc3\xb8rste gang ble m\xc3\xa5lt ut i 1782, og som i dag er Meland._NEWLINE_Ved den endelige utskillingen i 1859 tok kj\xc3\xb8pmann Johan Berger over \xc3\xb8ya. Mens Melk\xc3\xb8ya stort sett hadde v\xc3\xa6rt brukt til  sl\xc3\xa5tteland, satte  Berger opp en dobbel og en enkel rorbu av plank, og en bindingsgamme. Rorbuene ble brukt til utleie for seifiskere. Rorbuene ble satt opp i Normannsvika. Johan Berger, hans hustru Bernhardine Marie fra Christiania og barna brukte ogs\xc3\xa5 \xc3\xb8ya til torvskur og b\xc3\xa6rsanking. I 1870 skal det ha v\xc3\xa6rt mer enn 50 sauer p\xc3\xa5 beite. Melk\xc3\xb8ya ble p\xc3\xa5 denne tiden regnet som et godt rorsted, og hvert \xc3\xa5r var det fiskere som tinget seg fast plass der f\xc3\xb8r sommerfisket etter sei tok til._NEWLINE_Da Berger gikk konkurs i 1878 ble Melk\xc3\xb8ya overtatt av firmaet Freddersen & Nissen. Freddersen jr. kunngjorde noen \xc3\xa5r senere at fra sommeren 1883 var det forbudt \xc3\xa5 plukke multer p\xc3\xa5 \xc3\xb8ya. Firmaet fortsatte \xc3\xa5 bruke Melk\xc3\xb8ya til rorsted for fiskere i 1896 og 1897._NEWLINE_Det var hektisk v\xc3\xa5rfiske da loddestimene og torsken passerte \xc3\xb8ya. Opptil 98 fiskeb\xc3\xa5ter skal etter sigende ha v\xc3\xa6rt p\xc3\xa5 fiske samtidig. Til tider var det ogs\xc3\xa5 store mengder med sj\xc3\xb8fugl og hval i omr\xc3\xa5det._NEWLINE_I 1897 tok Johan Normann Pedersen over som eier av Melk\xc3\xb8ya og bosatte seg der. Med sin kone Ragnhild Ingebrigtsen oppdro de 5 barn p\xc3\xa5 Melk\xc3\xb8ya. Ved overtagelsen fredlyste Normann Pedersen \xc3\xb8yas gress, egg og multeb\xc3\xa6r mot fremmede. P\xc3\xa5 tunet i Normannsvika sto det i begynnelsen av 1900-tallet tre bolighus, et langfj\xc3\xb8s, et stabbur, en kontorbygning og to ekstra bolighus, en utedo, en torvsj\xc3\xa5, et oljehus, et naust, et fiskebrukanlegg og tre fiskehjeller. Familien Normann s\xc3\xa5dde bygg og neper til gr\xc3\xb8nnfor og fors\xc3\xb8kte \xc3\xa5 dyrke poteter. I 1901 holdt Normann Perdersen 3 kyr, en kvige og 20 sauer p\xc3\xa5 Melk\xc3\xb8ya. Normann Pedersen solgte melk til forbiseilende fiskere og om vinteren ble det rodd til Hammerfest to ganger i uken for \xc3\xa5 levere melk der. _NEWLINE_Moloen p\xc3\xa5 s\xc3\xb8rsiden av Melk\xc3\xb8ya ble p\xc3\xa5 slutten av 1920-tallet bygget som n\xc3\xb8darbeid da kommune\xc3\xb8konomien ble skral etter sviktende inntekter fra fisket._NEWLINE_Under den andre verdenskrig ble det etablert et tysk batteri p\xc3\xa5 Melk\xc3\xb8ya. P\xc3\xa5 den h\xc3\xb8yeste toppen p\xc3\xa5 \xc3\xb8ya etablerte tyskerne et batteri med 3 kanoner p\xc3\xa5 21 cm. Tyskerne la ut piggtr\xc3\xa5d og flere minefelter med til sammen over 2000 miner. I 1944 ble folk p\xc3\xa5 Melk\xc3\xb8ya tvangsevakuert til Fauskev\xc3\xa5g n\xc3\xa6r Harstad._NEWLINE_Etter krigen gjenreiste Normann Perdersens s\xc3\xb8nn Ragnvald Normann en del av husene og bodde der til 1951 da han s\xc3\xa5 flyttet til Hammerfest. Det var p\xc3\xa5 grunn av tyskernes piggtr\xc3\xa5d ikke lenger mulig \xc3\xa5 drive med husdyrhold og dyrking. Ved fraflyttingen av Melk\xc3\xb8ya sommeren 2002 ble et av de eldste husene fraktet til Fugleneset i Hammerfest hvor det er blitt museum, og forvaltes av Gjenreisningsmuseet i Hammerfest._NEWLINE_I 2001 og 2002 ble det foretatt store arkeologiske unders\xc3\xb8kelser p\xc3\xa5 Melk\xc3\xb8ya. Statoils utbygging, som har endret Melk\xc3\xb8ya totalt, begynte i 2003. _NEWLINE_Den 21. august 2007 klokken 0210 ble gass direkte fra Sn\xc3\xb8hvitfeltet sluppet inn i anlegget p\xc3\xa5 Melk\xc3\xb8ya. Et synlig tegn p\xc3\xa5 at produksjonen av LNG (flytende naturgass) n\xc3\xa5 kan starte, er at den store fakkelen er tent. Denne fakkelen fungerer som en sikkerhetsventil, og vil trolig v\xc3\xa6re tent mer eller mindre permanent den f\xc3\xb8rste tiden mens anlegget gradvis kj\xc3\xb8res opp mot full produksjon. H\xc3\xb8yden p\xc3\xa5 gassflammen varierer med trykket p\xc3\xa5 gassen som slippes inn. P\xc3\xa5 det h\xc3\xb8yeste vil gassflammen kunne strekke seg opp til 100 meter til v\xc3\xa6rs._NEWLINE_Det p\xc3\xa5g\xc3\xa5r for tiden en pr\xc3\xb8veboring p\xc3\xa5 Tornerosefeltet, og dersom det blir gjort drivverdige gassfunn der vil ogs\xc3\xa5 den gassen bli f\xc3\xb8rt i land for prosessering p\xc3\xa5 Melk\xc3\xb8ya._NEWLINE_Melk\xc3\xb8ya har veiforbindelse til Kval\xc3\xb8ya gjennom den undersj\xc3\xb8iske Melk\xc3\xb8ysundtunnelen, som ble offisielt \xc3\xa5pnet 17. november 2003.\n_START_SECTION_\nFlyforbud\n_START_PARAGRAPH_\nP\xc3\xa5 grunn av en flamme av brennende gass under h\xc3\xb8yt trykk er det innf\xc3\xb8rt flyforbud i et omr\xc3\xa5de over og omkring Melk\xc3\xb8ya, fra havniv\xc3\xa5 opp til 2500 fot.'